Dié nasionale krieketspelers elders ingespan | Netwerk24
Deur Johann De Jager 20 April 2016 00:38
Nasionale spelers wat Krieket Suid-Afrika (KSA) gekontrakteer het en met tye "oorbodig" by hul franchises is, sal dalk voortaan in die plaaslike T20-reeks aan ander franchises toegesê word.
Hoewel die wedstrydprogram vir volgende seisoen nog nie bekragtig is nie, word verneem dat die Proteas die komende seisoen vir 'n groot deel van die T20-reeks vir hul franchises beskikbaar gaan wees.
Die spanne gaan ook weer internasionale spelers tot hul beskikking hê, terwyl kwotavereistes spelers ook soms langs die kantlyn kan dwing.
Die Dolphins het met Kevin Pietersen daar die afgelope seisoen aanvanklik nie plek gehad nie vir die veelsydige Ryan McLaren en hy is toe aan die Knights geleen.
Dis in dié stadium nog net 'n voorstel, maar na verneem word, wil betrokkenes sien dat nasionale spelers, wanneer hulle beskikbaar is, speelkans kry al is dit nou by 'n ander franchise.
Voorts is in wandelgange ook gehoor dat daar twee bykomende spanne in die T20-reeks gaan wees.
Bogenoemde sal ook in die ondersoek wat KSA gelas het na plaaslike krieket weer ter sprake kom.
KSA het die dienste van die firma EY, onder leiding van Michael Lalor, direkteur van strategie, aangestel om die ondersoek te behartig.
'n Groot groep belanghebbendes was vroeër vandeesmaand by 'n werksessie betrokke, terwyl die uitvoerende hoofde van die franchises verlede week ook by 'n sessie betrek is.
Onder die span waarmee Lalor gaan werk, is daar KSA-administrateurs, 'n gewese Protea-speler, 'n franchise-afrigter en -kaptein, nasionale keurders, 'n krieketskrywer, asook Tony Irish, uitvoerende hoof van die Suid-Afrikaanse Krieketspelersvereniging (Saca).
Onderhoude en werksessies met verskeie aandeelhouers in die spel, wat spelers, afrigters, kommentators en die media insluit, gaan gehou word.